นิกเกอิปิดเช้าร่วง 211.14 จุด หลังหุ้นตปท.ดิ่งหนัก
นิกเกอิปิดเช้าร่วง 211.14 จุด หลังหุ้นตปท.ดิ่งหนัก
9 ธ.ค. 2558

ดัชนีนิกเกอิตลาดหุ้นโตเกียวปิดภาคเช้าร่วงลงในวันนี้ โดยดัชนีนิกเกอิปิดภาคเช้าร่วงลง 211.14 จุด หรือ 1.08% แตะที่ 19,281.46 จุดเนื่องจากนักลงทุนเทขายสินทรัพย์เสี่ยง ท่ามกลางความวิตกกังวลเกี่ยวกับแนวโน้มเศรษฐกิจทั่วโลก หลังจากตลาดหุ้นสหรัฐและยุโรปร่วงลงเมื่อคืนนี้
ตลาดหุ้นโตเกียวร่วงลงตั้งแต่ตลาดเปิดทำการ แม้ว่ารัฐบาลญี่ปุ่นเปิดเผยในวันนี้ว่า ยอดสั่งซื้อเครื่องจักรพื้นฐานของภาคเอกชนในเดือนต.ค. ปรับตัวขึ้น 10.7% จากเดือนก่อนหน้า ซึ่งตรงข้ามกับที่ตลาดคาดการณ์ว่าจะลดลง 1.2%
การร่วงลงของราคาน้ำมันและสินค้าโภคภัณฑ์ได้ฉุดตลาดหุ้นทั่วโลกร่วงลง และเป็นสาเหตุให้ตลาดหุ้นโตเกียวร่วงด้วย แม้ว่าโดยทั่วไปแล้ว ราคาน้ำมันที่ถูกลงจะเป็นปัจจัยบวกต่อบริษัทญี่ปุ่นก็ตาม
หุ้นกลุ่มส่งออกร่วงลงหลังจากเงินเยนแข็งค่าขึ้นเมื่อเทียบกับดอลลาร์ในช่วงเช้านี้ โดยหุ้นพานาโซนิค ร่วงลง 2.3% หุ้นโคนิกา มินอลต้า ปรับลง 2.2%